文帝以严致平赋
方大琮 (Song)
汉治所尚，孝文克明。虽务德以为本，亦以严而致平。躬以率先，素禀天姿之厚；威非轻用，迄臻治效之成。盖闻因循乃治道之亏，奋发非仁人之意。然弊积于宽，非以威克，则民有所玩，适为政累。且文帝虽仁柔之主，其虑已深；汉家享治平之功，皆严之致。虽曰德本专务，贤为素闻，然宽厚之风，寓在禁网，仁义之意，藏于法斤。要非徒善以为政，无但以宽而议文。自谓慈柔，难任一再传之业；勉加奋励，庶收六十载之勋。岂非礼虽兴于务化，亦断狱而兴；奸不止于除刑，以定笞而止。玉环非忍断，恐滋犯法之弊；铜虎岂徒制，是乃息兵之始。以仁君未免于自振，亦柔德终难于专以。独先以朴，非予心不足于仁柔；宁过乎刚，使庶事无轻于委靡。大抵民惟狃于宽，其弊愈甚；仁不至于懦，其严可知。以武帝行严，祗见虚耗；以孝宣用严，适滋慢欺。文也以平日宽仁之素，为此时刚断之施。戮昭非负，乃爱昭之意；系勃非忍，为全勃之思。所以治者，岂无致之？既重其仁，崔寔发非宽之论；不阿其罚，贡生形大化之辞。是何差级既重责，随赦魏公；犯跸欲必诛，卒从张议。岂终无仁爱之念，特显示严明之治。故闻躬服之威，渐肃边境；睹定律之严，皆为礼义。使异时获安静之福，亦今日有激昂之志。是则公卿笃厚，得非有激于玉杯；方外安宁，亦自持威于竹使。又当知无踰侈之禁，自革僭服；无趋利之戒，潜消剟帘。几杖非示威，受者益竦；金钱非责贪，愧其不廉。无可畏之迹，犹曰足畏；于不严之中，乃其至严。将军有不犯之威，但成其礼；丞相畏益庄之后，愈致其谦。山言解弛，力请进威；谊陈治安，痛言定制。岂运用之中独晦其迹，故谋议之臣迭言其弊。呜呼！文帝用严之意，而当时有所不能知，此其所以为帝。